  Виталий Пронин Удмуртиысь 6 сюрс 931 пинал йылпумъяз школаез. 384 ныл но пи дунъямын «Дышетон удысын вормонъёс понна» медален. Республикаысь устооссэ 27 егитъёсты данъязы резиденциын.Удмуртилэн Тӧроезлэн резиденцияз данъязы республикаысь устооссэ 27 егитъёсты. Соос визьнодо луэмзэс возьматӥзы огъя кун экзаменын, пӧртэм олимпиадаосын, Россиысь но дуннеысь конкурсъёсын.Нылъёсты но пиосты ӟечкылазы Правительстволэн Тӧроез Ярослав Семёнов, Кун Кенешлэн Тӧроезлэн воштӥсез Надежда Михайлова, дышетонъя но наукая министр Светлана Болотникова.- Тӥ устоосыз пӧлысь устоосыз! Бадӟым улонэ нырысетӥ вамышъёс гинэ лэсьтӥськоды ай, нош али ик басьтӥды ни синмаськымон вормонъёс. Малпасько, тросэз вылӥ кивалтӥсьёслэн таӵе яркыт сюрессы ӧй вал. Соин азьланяз но мед удалтоз тӥледлы, мед быгатоды тодон-валанъёстэс азинтыны. Уката но тау кареме потэ мумы-бубыостылы, дышетӥсьёстылы. Малы ке шуоно вормон ас кожаз уг лыкты, - ӟечкылаз люкаськемъёсты Ярослав Семёнов.Шумпотоно, таӵе данъян ужрадын городъёсысь пиналъёс гинэ ӧй вал. Тани Кристина Семёнова йылпумъяз Алнаш ёросысь Байтэрек школаез. Ӟуч кылъя ЕГЭ-зэ 100 баллы гожтӥз, медаль басьтӥз. Правительстволэн Тӧроез Я. Семёнов но Алнаш ёросысь К. Семёнова.Нылызлэн вормонэзлы анаез Лилия Раифовна уг паймы. Уго Кристина - туж тыршись, уйшор берозь но книгаосын пуке. Азьланяз Кристиналэн переводчик луэмез потэ, дасяське кунсьӧр кылъёсъя институтэ мыныны.Мукетыз медальчи - Игорь Елизаров. Ӝужыт но чебер удмурт пияш йылпумъяз Пичи Пургалась гимназиез. 8-тӥ классозь Игорь дышетскиз вордскем гуртаз - Гожня школаын.- Котькуд нунал со сюрес вылын: райцентре мынэ-бертэ. Урокъёсын косонэз ӧвӧл - ваньзэ ачиз тодэ, лэсьтэ, дасяське, - шуэ Игорьлэн анаез Ольга Леонидовна. - Ми картэным Василий Николаевичен сюлмаськиськом пимылы котыр ласянь юрттыны - олимпиадаосы пыриськон али дунын, сюрес понна но дун тыроно.Игорь таӵе ужрадъёсысь вормонъёс вайылӥз. Со республикаын ортчем биологияя, географияя элькун олимпиадаослэн призёрзы луэ. Азьлане сюресэз сярысь но пияш рос-прос малпаськиз.- Информатика но котыраз кыскиз, биологиен химия но гочатӥзы. Собере малпай: котырысь адямиослы маке но ӟечсэ лэсьтыны быгатоно. Озьы эмъян удысэ мыныны малпасько. Москваысь Сеченов нимо медициная университет но гочатэ, Удмуртиысь медакадемия но кельше, - вера Игорь.Кристина но, Игорь но будо трос нылпиё семьяосын. Соос асьсэ сузэр-вынъёссылы но адӟем карымонэсь луо. Оскем потэ, та егитъёсмы, зэмос кивоштӥсьёслы пӧрмыса, вордскем шаеразы берытскозы.Елена СкворцоваТуспуктӥз А. Горбунов  